
Tisztelt Képviselő-testület!

Az önkormányzat a vagyonáról és vagyongazdálkodási szabályairól szóló 3/2012. (II. 28.) önkormányzati rendelet alapján pályázatot írt ki a Sülysáp 1258 helyrajzi számú, természetben a Sülysáp, Katona József utca 32. szám alatt található építési telek értékesítése céljából.
A telek az Lf-1 jelű építési övezetben fekszik és burkolt útról közelíthető meg. Közműbeállásokkal az ingatlan nem rendelkezik, de a gerinchálózati csatlakozási lehetőség (víz, szennyvíz, gáz, áram) az ingatlan előtti közterületről biztosítható.

A pályázati felhívás szerint a rögzített 12.700.000 Ft (10.000.000 Ft + 27 % áfa) összegű minimumárnál alacsonyabb ajánlatot nem lehetett tenni, és az önkormányzat a legmagasabb összegű vételi ajánlatot fogadja el.
Az ajánlattételi határidő 2025. április 7. 16:00 volt, mely időpontig három érvényes ajánlat érkezett, az alábbiak szerint:
	Pályázó
	Ajánlott vételár

	A. D. A. magánszemély [személyes adatok zártan kezelve]
	bruttó 15.000.000 Ft

	Kevin Házak Kft.
	bruttó 17.500.000 Ft

	Greenteco System Kft.
	bruttó 18.783.300 Ft


Az értékesítés általános forgalmi adóval terhelten történik, tehát az ajánlott vételárak 21,26 % ÁFA-t tartalmaznak. Az ajánlati kötöttség 60 nap.
A legmagasabb ajánlatot tevő Greenteco System Kft. a pályázatban rögzített feltételek szerint 2025. június 30-ig vállalta a teljes vételár megfizetését, azzal, hogy a szerződéskötéskor 25 %-ot a vételárból foglalóként megfizet és az önkormányzat tulajdonjoga fennmarad az ingatlanon a teljes vételár megfizetéséig.
Ezek alapján javaslom az ingatlan értékesítését a Greenteco System Kft. részére. 

Tekintettel arra, hogy a pályázatban második ajánlattételi fordulót – miután az elsőben azonos összegű ajánlatok nem voltak – nem kellett lefolytatni, és ezáltal a pályázat már lezárható, továbbá, hogy a vevő számára sürgős az adásvétel, javaslom az előterjesztés sürgős tárgyalását, és annak a tervezett rendkívüli ülésünkön történő napirendre vételét. 

A sürgősségi indítvány tárgyalásáról a Képviselő-testület vita nélkül, egyszerű többséggel dönt. 

Kérem az előterjesztés szíves megtárgyalását, és döntésük meghozatalát.
…/2025. (IV. 11.) ÖKT határozati javaslat

Sülysáp Város Önkormányzatának Képviselő-testülete az Mötv. 107. §-a, valamint a 3/2012. (II. 28.) önkormányzati rendelet alapján megtárgyalta az önkormányzat 1/1 arányú tulajdonában álló Sülysáp, Katona József utca 32. szám, 1258 hrsz. alatti ingatlanra kiírt pályázatra érkezett ajánlatokat, és azzal kapcsolatosan a következő döntést hozza:
1./ a pályázatot eredményesnek minősíti,

2./ a beérkezett vételi ajánlatok közül a Greenteco System Kft. (székhelye: 2760 Nagykáta, Linda u. 11.; adószáma: 26141932-2-13) 14.790.000 Ft + 27 % ÁFA, azaz bruttó 18.783.300 Ft összegű vételi ajánlatát fogadja el, azzal, hogy a bruttó vételár 25 %-a a szerződéskötéskor, a fennmaradó vételárrész 2025. június 30. napjáig kerül kiegyenlítésre, mely időpontig az eladó a tulajdonjogát az ingatlanon fenntartja; 
3./ felkéri és felhatalmazza a polgármestert a szükséges intézkedések megtételére, az adásvételi szerződés aláírására.




Határidő: 2025. június 6.
Felelős: polgármester

Sülysáp, 2025. április 9.

Horinka László s.k.

polgármester

